Johan Bergh

Johan Henrik Rye Bergh (født 15. desember 1838 i Svelvik, død 6. juli 1925 i Trondhjem) var en norsk høyesterettsadvokat, banksjef, dommer og politiker (H). Han var Trondhjems ordfører i 1877 og 1887.

Han vokste opp i Svelvik som sønn av overtollbetjent Gerhard Gunnerus Bergh og hustru Marie Elisabeth Smith. Han giftet seg i 1868 med Ingeborg Henrikke Gram, datter av brukseier David Andreas Gram og søster til kvinnesakskvinnen Fredrikke Marie Qvam (født Gram). Fredrikke Marie var gift med statsminister Ole Anton Qvam. Svigerfaren drev Helge-Rein-By bruk i Steinkjer med tresliperi, møllebruk og brenneri.

Han hadde studentereksamen fra 1857 og juridisk embedseksamen fra 1861, og var sakførerfullmektig 1861–1867, høyesterettsadvokat med egen forretning i Trondhjem 1867–1889, administrerende direktør i Trondhjems Realkreditbank 1886–1890, assessor i Trondhjems stiftsoverrett 1889–1903 og assessor i Kristiania overrett fra 1903. En tid skjøttet han også vervet som ordfører i Trondhjems Arbeiderforening.

Bergh var mangeårig medlem av Trondhjem bystyre, herav ordfører i 1877 og 1887 og varaordfører i 1878, 1886 og 1888, samt vararepresentant til Stortinget fra Trondhjem og Levanger 1880–1882 og 1889–1891.

 Referanser 

 Eksterne lenker 
Johan Berghs privatarkiv finnes ved NTNU Universitetsbiblioteket 

Kategori:Ordførere i Trondheim
Kategori:Høyre-ordførere i Sør-Trøndelag
Kategori:Norske dommere
Kategori:Norske høyesterettsadvokater
Kategori:Norske bankfolk
Kategori:Personer fra tidligere Svelvik kommune